དུས་ཚོད་ནི་བསམ་དབང་དྲན་དབང་མེད་པར་བཞུད་ཟིན་པས་ལོ་ངོ་གསུམ་ནི་སྐད་ཅིག་ཙམ་གྱི་ཡུན་ལ་འདས་སོང་བས་ད་ནི་ཁོ་ཚོ་སློབ་མཐར་ཕྱིན་པར་ཉིན་གསུམ་ལས་མི་འདུགདེ་རིང་ངས་སྔོན་བརྡ་ཅི་ཡང་མེད་པའི་གནས་ཚུལ་འོག་གློ་བུར་དུ་འབྲི་ཤོག་རེ་རེ་སྤྲད་དེ་སླར་ཡང་རང་ཉིད་ངོ་སྤྲོད་ཐུང་ངུ་རེ་རེ་འབྲི་རུ་བཅུག་པ་ཡིན།ངས་བཏོན་པའི་རེ་འདུན་ནི་ཁྱོད་ཚོ་སློབ་མཐར་ཕྱིན་ལ་ཉེ་བས་སློབ་སྐབས་རྗེས་མར་སློབ་གྲྭ་གསར་པ་ཞིག་ཏུ་ཞུགས་ཏེ་སློབ་སྦྱོང་བྱེད་རན་སོང་བས།སྐབས་དེའི་དགེ་རྒན་དང་སློབ་གྲོགས་གསར་པ་དག་ལ་རང་ཉིད་ངོ་སྤྲོད་ཇི་ལྟར་བྱས་ན་ལེགས་སྙམ་ན་དེ་ལྟར་ཕྲིས་ཞེས་བསྐུལ་རྗེས་སྐར་མ་ཉི་ཤུ་ཡི་དུས་ཡུན་ཚད་བཟུང་བྱས་ཏེ་འབྲི་རུ་བཅུག་པ་ཡིན།དེ་རིང་བདག་གིས་ཁ་དན་ཚིག་ལ་གནས་ཏེ་སློབ་གྲོགས་སོ་སོས་ལོ་གསུམ་གྱི་ཡར་སྔོན་ལ་བྲིས་པའི་རང་ཉིད་ངོ་སྤྲོད་ཐུང་ངུ་བྲིས་ཡོད་པའི་ཤོག་ལྷེ་དག་སོ་སོའི་ལག་ཏུ་ཕྱིར་སྤྲད་པ་ཡིན།ལོ་ངོ་གསུམ་གྱི་སྔ་རྗེས་སུ་བྲིས་པ་དག་ཕན་ཚུན་བསྡུར་ཏེ་རང་གིས་རང་ལ་གདེང་འཇོག་བྱེད་དུ་བཅུག་པ་ཡིན།རང་ཉིད་ལ་ཡར་ཐོན་བྱུང་འདུག་སྙམ་མཁན་དག་ལ་ལག་པ་ཡར་སྒྲེང་དུ་འཇུག་སྐབས།འཛིན་གྲྭ་ཡོངས་ཀྱིས་མ་བགྲོས་གཅིག་མཐུན་ངང་ཐེ་ཚོམ་སྤུ་ཙམ་ཡང་མེད་པར་སྤོབས་པ་དང་ཡིད་ཆེས་ངང་ལག་པ་ཡར་བསྒྲེངས་བྱུང་།སྣང་ཚུལ་འདི་ལས་ང་ལ་སྨྲ་བསམ་བརྗོད་འདས་ཀྱི་སེམས་འགུལ་ཞིག་ཐེབས་སུ་བཅུག་སོང་།ཅུང་ཙམ་གྱི་རྗེས་སུ།མ་གཞི་ལྷིང་འཇགས་སུ་གནས་པའི་སློབ་ཁང་འུར་ཟིང་ངེར་གྱུར་སོང་།སློབ་གྲོགས་ཚོས་ལོ་ངོ་གསུམ་གྱི་ཡར་སྔོན་ལ་རང་ཉིད་ཀྱིས་བྲིས་པ་དག་ལ་བལྟས་ཏེ་ཧབ་ཆ་བྱེད་པ་དང་།སློབ་གྲོགས་ཕན་ཚུན་བར་རང་ཉིད་ཀྱིས་བྲིས་པ་དག་བརྗེ་རེས་བྱས་ཏེ་ཀློག་འདོན་བྱས་ནས་དགོད་སྒྲ་ལྷང་ལྷང་གིས་སློབ་ཁང་ཧྲིལ་པོ་ཁེངས་སོང་།ང་ཚོས་སློབ་ཐུན་རེ་རེར་འབད་པས་སྦྱོང་བ་བྱས་ཀྱང་དུས་རྒྱུན་གྱི་ལོ་ཟླའི་ཁྲོད་ནམ་ཡང་རང་ཉིད་ནི་སྔར་གྱི་གནས་དེར་ཡོད་སྣང་སྐྱེས་ལ།སློབ་སྐབས་རེ་རེའི་སྐར་གྲངས་ལ་བརྟག་ནའང་ནམ་ཡང་རང་སར་ལྷགས་ཡོད་པའི་སྐྱོ་སྣང་མང་པོ་ཞིག་གིས་དགེ་སློབ་ཡོངས་ལ་མནར་གཅོད་ཡང་ཡང་གཏོང་བར་བྱེད།